Meddelelse fra Kommissionen

Meddelelse fra Kommissionen i henhold til artikel 7, stk. 3, litra b), i protokol nr. 1 til den foreløbige økonomiske partnerskabsaftale mellem Ghana på den ene side og Det Europæiske Fællesskab og dets medlemsstater på den anden side

(2022/C 35/02)

Ved artikel 7, stk. 1, i protokol 1 til den foreløbige økonomiske partnerskabsaftale (»ØPA«) mellem Ghana og Den Europæiske Union (»Unionen«) (1), får eksportører i Unionen mulighed for at anse materialer med oprindelse i:

— andre lande i Vestafrika (2), der er omfattet af told- og kvotefri adgang til Unionens marked

— andre stater i Afrika, Vestindien og Stillehavet (»AVS-staterne«), der har anvendt en ØPA, i det mindste foreløbigt eller

— Unionens oversøiske lande og territorier (»OLT’erne«)

som materialer med oprindelse i Unionen, når de indgår i et produkt, der er fremstillet i Unionen og eksporteret til Ghana inden for rammerne af ØPA’en, på de øvrige betingelser, der er fastsat i artikel 7.

Ved artikel 7, stk. 2, i protokol nr. 1 får eksportører i Unionen mulighed for at anse bearbejdninger eller forarbejdninger foretaget i andre AVS-stater, der har anvendt en ØPA, i det mindste foreløbigt, eller i OLT’er for at være foretaget i Unionen af et produkt produceret i Unionen og eksporteret til Ghana inden for rammerne af ØPA’en, på de øvrige betingelser, der er fastsat i artikel 7.

Unionen har aftaler eller ordninger om administrativt samarbejde med AVS-stater, der anvender ØPA’er, OLT’er og lande i Vestafrika, der er omfattet af EU’s generelle toldpræferenceordning, og som opfylder de nødvendige krav. Europa-Kommissionen har givet Ghana detaljerede oplysninger om sådanne aftaler eller ordninger. Unionen har derfor opfyldt de administrative krav i artikel 7, stk. 3, i protokol nr. 1.

Kumulation efter artikel 7 i protokol nr. 1 kan derfor anvendes i Unionen fra den 1. februar 2022 som følger:

Kumulation efter artikel 7, stk. 2, i protokol nr. 1 kan anvendes med følgende lande:

— AVS-ØPA-stater, der anvender en ØPA: — Cariforum: Antigua og Barbuda, Commonwealth of the Bahamas, Barbados, Belize, Commonwealth of Dominica, Den Dominikanske Republik, Grenada, Republikken Guyana, Jamaica, Saint Kitts og Nevis, Saint Lucia, Saint Vincent og Grenadinerne, Republikken Surinam og Republikken Trinidad og Tobago — Den centralafrikanske region: Republikken Cameroun — Den øst- og sydafrikanske region: Unionen Comorerne og Republikken Madagaskar, Republikken Mauritius, Republikken Seychellerne og Republikken Zimbabwe — Det Sydlige Afrikas Udviklingsfællesskab: Republikken Botswana, Kongeriget Eswatini, Kongeriget Lesotho, Republikken Mozambique, Republikken Namibia og Den Sydafrikanske Republik — Stillehavsområdet: Den Uafhængige Stat Papua Ny Guinea, Republikken Fiji, Samoa og Salomonøerne — Den vestafrikanske region: Elfenbenskysten

— OLT’er: — Grønland, Ny Kaledonien og tilhørende områder, Fransk Polynesien, De Franske Besiddelser i Det Sydlige Indiske Ocean og Antarktis, Territoriet Wallis og Futuna, Saint-Barthélemy, Saint-Pierre og Miquelon, Aruba, Bonaire, Curaçao, Saba, Sint Eustasius og Sint-Maarten.

Kumulation af oprindelse efter artikel 7, stk. 1, i protokol nr. 1 kan anvendes med følgende lande foruden de ovenfor nævnte:

— Den vestafrikanske region (præferenceberettigede lande): Benin, Burkina Faso, Kap Verde, Gambia, Republikken Guinea, Guinea-Bissau, Liberia, Mali, Mauretanien, Niger, Nigeria, Senegal, Sierra Leone og Togo.

Nærværende meddelelse offentliggøres i henhold til artikel 7, stk. 3, litra b), i protokol nr.1 til den foreløbige ØPA mellem Ghana og EU.

(1) Afgørelse nr. 1/2020 truffet af ØPA-Udvalget, der er nedsat ved den foreløbige økonomiske partnerskabsaftale mellem Ghana på den ene side og Det Europæiske Fællesskab og dets medlemsstater på den anden side, af 20. august 2020 om vedtagelsen af protokol nr. 1 vedrørende definition af begrebet »produkter med oprindelsesstatus« og metoder for administrativt samarbejde (EUT L 350 af 21.10.2020, s. 1).

(2) Benin, Burkina Faso, Kap Verde, Elfenbenskysten, Gambia, Guinea, Guinea-Bissau, Liberia, Mali, Mauretanien, Niger, Nigeria, Senegal, Sierra Leone og Togo.